**นิรุต** หรือ **จำลอง สอนคำหาร** หรือที่รู้จักกันในชื่อ **ฆาตกรรถกระบะ** เป็นฆาตกรที่วางยาพิษคนขับรถรับจ้าง 9 รายติดต่อกันในช่วง พ.ศ. 2554 – 2555 ก่อนนำเหยื่อไปทิ้งไว้ข้างถนนแล้วขโมยรถไปขาย เขาถูกจับกุมที่ห้องพักในจังหวัดนครปฐม วันที่ 18 เมษายน พ.ศ. 2555 เขาได้ฆ่าตัวตายในห้องขังสถานีตำรวจภูธรคลองวาฬ
อำเภอเมือง จังหวัดประจวบคีรีขันธ์

ประวัติ
-------

เขาเกิดที่อำเภอหนองกุงศรี จังหวัดกาฬสินธุ์ เมื่อเขาอายุ 10 ขวบพ่อของเขาได้ย้ายไปอยู่ที่จังหวัดสงขลา เมื่อเขาอายุ 25 ปีเขาได้กลับมามีครอบครัวที่หมู่บ้านโคกเครือ อำเภอหนองกุงศรีอีกครั้ง เขามีอาชีพขับรถรับจ้างและมีนิสัยชอบเล่นพนัน
ทำให้เงินไม่พอใช้

การก่อคดี
---------

### รูปแบบการก่อคดี

นิรุตมีรูปแบบการก่อคดีโดยการใช้ยาฆ่าแมลงชนิดแลนแนทใส่ลงไปในกาแฟ แล้วนำกาแฟนั้นไปให้คนขับรถดื่มแล้วนำร่างไปทิ้งในที่เปลี่ยว

### ฆาตกรรมนางยุพิน จอนเข็ม

วันที่ 11 มกราคม พ.ศ. 2554 ได้มีคนพบศพนางยุพินถูกถ่วงน้ำกับอิฐบล็อคที่เขื่อนลำปาว ซึ่งตำรวจสามารถสืบหาตัวว่าคนร้ายคือนิรุตจากลายนิ้วมือที่หน้าบ้าน

### วางยาพิษคนขับรถรับจ้างต่อเนื่อง

ในช่วง พ.ศ. 2554 – 2555 เขาได้จ้างคนขับรถรับจ้างให้นำรถไปช่วยขนย้ายสิ่งของ เขาจะนัดหมายและเดินทางไปกับคนขับรถรับจ้างด้วย ระหว่างทางเขาจะจอดที่สถานีบริการน้ำมันแล้วไปซื้อกาแฟ หลังจากนั้นจะใส่ยาฆ่าแมลงลงในกาแฟแล้วให้คนขับรถดื่ม เมื่อเสียชีวิตเขาจะนำร่างของคนขับรถไปทิ้งไว้ในที่ลับตาคน ก่อนจะขโมยรถหลบหนีไปขายให้กับแก๊งโจรกรรมรถที่อำเภอหาดใหญ่ โดยเขาได้ก่อคดีกับคนขับรถรับจ้าง 8 ราย

#### จับกุม

เขาถูกจับกุมในวันที่ 17 เมษายน พ.ศ. 2555 หลังจากเขาได้ฆาตกรรม นายสมศักดิ์ ศรีจำปา ที่ริมถนนเพชรเกษม ตำบลคลองวาฬ เมื่อวันที่ 9 เมษายน พ.ศ. 2555 แล้วนำรถที่ขโมยมาได้ไปขายที่อำเภอหาดใหญ่ หลังจากนั้นเขาได้ขึ้นเครื่องบินจากสนามบินหาดใหญ่มาที่สนามบินสุวรรณภูมิซึ่งเขาถูกกล้องวงจรปิดของสนามบินบันทึกไว้ เขาถูกจับกุมในห้องพักในอำเภอสามพรานหลังจากกองปราบปรามได้รับแจ้งว่าเขาอยู่ในห้องพักในอำเภอสามพราน

### เหยื่อ

เขาได้ก่อเหตุไว้ 9 คดีดังนี้

| รายที่ | ชื่อ | สถานที่พบ/ทิ้งเหยื่อ | สถานะ | หมายเหตุ |
| --- | --- | --- | --- | --- |
| 1 | นางยุพิน จอนเข็ม | เขื่อนลำปาว | เสียชีวิต | ถูกฆ่าแล้วนำมาถ่วงน้ำด้วยอิฐบล็อค |
| 2 | นายมนตรี กาลาม | จังหวัดประจวบคีรีขันธ์ | รอดชีวิต | ถูกวางยาพิษแต่รอดชีวิตมาได้ |
| 3 | นายรอบ รอแคว้น | จังหวัดสุราษฎร์ธานี | เสียชีวิต |  |
| 4 | นายวัชระ สืบเชื้อ | คอสะพาน ระหว่างอำเภอสวีกับอำเภอทุ่งตะโก | สูญหาย | ปัจจุบันยังไม่พบร่าง |
| 5 | นายเจริญ ดาราน้อย | - | รอดชีวิต | ถูกวางยานอนหลับ พอรู้ตัวจึงไล่นิรุตลงจากรถ |
| 6 | นายไพฑูรย์ ปัตตาลาโพธิ์ | ไร่อ้อยในอำเภอชะอำ จังหวัดเพชรบุรี | รอดชีวิต | ถูกวางยาพิษแต่รอดชีวิตมาได้ |
| 7 | นายจุลศิล สลางสิงห์ | อำเภอท่าแซะ จังหวัดชุมพร | เสียชีวิต |  |
| 8 | นายจำนงค์ ศรีระชาติ | ป่าละเมาะริมคลอง หมู่ 9 ตำบลบ้านนา อำเภอเมืองชุมพร จังหวัดชุมพร | เสียชีวิต | นิรุตได้พาภรรยาไปด้วย |
| 9 | นายสมศักดิ์ ศรีจำปา | ริมถนนเพชรเกษม ตำบลคลองวาฬ | เสียชีวิต |  |

ฆ่าตัวตาย
---------

หลังจากเขาถูกนำตัวมาแถลงข่าวที่กองปราบปราม ก่อนที่จะควบคุมตัวส่งต่อไปยังสถานีตำรวจภูธรคลองวาฬเพื่อดำเนินคดีและขยายผลหาตัวเหยื่อที่ยังสูญหาย ในวันที่ 17 เมษายน พ.ศ. 2555 เขาได้พยายามฆ่าตัวตายด้วยการใช้สายไฟเเขวนคอแต่สายไฟขาดทำให้เขารอดชีวิต ในช่วงเช้ามืดของวันต่อมาเขาได้ใช้เสื้อยืดของเขาแขวนคอกับลูกกรงของห้องขัง เจ้าหน้าที่ได้เห็นเหตุการณ์และได้พยายามเข้าช่วยเหลือแต่ก็ไม่สามารถช่วยชีวิตเขาได้

อ้างอิง
-------

1. ↑  ภารกิจ...หยุดตาย (ชุดสืบเหนือเมฆ) ข่าวดังข้ามเวลา คลิปเต็มรายการ
2. ↑  เผยประวัติสุดโหด "ไอ้นิรุต" ฆาตกรต่อเนื่อง ศพแรกเหยื่อเศรษฐินีกาฬสินธุ์
3. ↑  "ฆาตกรต่อเนื่อง" ลวงเช่ากระบะลงใต้ วางยาให้กินจนตายแล้วชิงรถ
4. ↑  จับฆาตกรโหดฆ่าชิงรถ9คดี
5. ↑  "ฆาตกรต่อเนื่อง" ลวงเช่ากระบะลงใต้ วางยาให้กินจนตายแล้วชิงรถ
6. ↑  เผยประวัติสุดโหด "ไอ้นิรุต" ฆาตกรต่อเนื่อง ศพแรกเหยื่อเศรษฐินีกาฬสินธุ์
7. ↑  กองปราบตามพบศพเหยื่อฆาตกรต่อเนื่องวางยาพิษชิงรถแล้ว 1 ราย
8. ↑  "ฆาตกรต่อเนื่อง" ลวงเช่ากระบะลงใต้ วางยาให้กินจนตายแล้วชิงรถ
9. ↑  ภารกิจ...หยุดตาย (ชุดสืบเหนือเมฆ) ข่าวดังข้ามเวลา
10. ↑  จับฆาตกรโหดฆ่าชิงรถ9คดี
11. ↑  "ฆาตกรต่อเนื่อง" ลวงเช่ากระบะลงใต้ วางยาให้กินจนตายแล้วชิงรถ
12. ↑  ภารกิจ...หยุดตาย (ชุดสืบเหนือเมฆ) ข่าวดังข้ามเวลา
13. ↑  จับฆาตกรโหดฆ่าชิงรถ9คดี
14. ↑  "ฆาตกรต่อเนื่อง" ลวงเช่ากระบะลงใต้ วางยาให้กินจนตายแล้วชิงรถ
15. ↑  ฆาตกรวางยาฆ่าชิงกระบะผูกคอตายคาห้องขัง